CELEX: 32012R0470
Language: sl
Date: 2012-06-04 00:00:00
Title: Uredba Komisije (EU) št. 470/2012 z dne 4. junija 2012 o spremembi Priloge II k Uredbi (ES) št. 1333/2008 Evropskega parlamenta in Sveta glede uporabe polidekstroze (E 1200) v pivu  Besedilo velja za EGP

5.6.2012   
            
            
               SL
            
            
               Uradni list Evropske unije
            
            
               L 144/16
            
         UREDBA KOMISIJE (EU) št. 470/2012
   z dne 4. junija 2012
   o spremembi Priloge II k Uredbi (ES) št. 1333/2008 Evropskega parlamenta in Sveta glede uporabe polidekstroze (E 1200) v pivu
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (ES) št. 1333/2008 Evropskega parlamenta in Sveta z dne 16. decembra 2008 o aditivih za živila (1) ter zlasti člena 10(3) in člena 30(5) Uredbe,
   ob upoštevanju naslednjega:
   
               (1)
            
            
               V Prilogi II k Uredbi (ES) št. 1333/2008 je določen seznam Unije aditivov za živila, odobrenih za uporabo v živilih, in pogoji njihove uporabe.
            
         
               (2)
            
            
               Navedeni seznam se lahko spremeni v skladu s postopkom iz Uredbe (ES) št. 1331/2008 Evropskega parlamenta in Sveta z dne 16. decembra 2008 o vzpostavitvi skupnega postopka odobritve za aditive za živila, encime za živila in arome za živila (2).
            
         
               (3)
            
            
               V skladu s členom 3(1) Uredbe (ES) št. 1331/2008 se seznam Unije aditivov za živila lahko posodobi bodisi na pobudo Komisije bodisi z zahtevkom.
            
         
               (4)
            
            
               Zahtevek za odobritev uporabe polidekstroze (E 1200) kot stabilizatorja v pivu je bil predložen in je dostopen državam članicam.
            
         
               (5)
            
            
               Stopnja sprejetosti piva z zmanjšano energijsko vrednostjo in piva z nizko vsebnostjo alkohola je na splošno nizka zaradi premalo polnega telesa in prešibkega občutka piva v ustih. Dodajanje polidekstroze (E 1200) lahko prispeva k polnejšemu telesu in močnejšemu občutku piva v ustih, hkrati pa lahko zagotovi potrebno stabilnost pene. Poleg tega ima polidekstroza (E 1200) nizko kalorično vrednost in bo le malo prispevala k skupni kalorični vrednosti piva.
            
         
               (6)
            
            
               Polidekstroza (E 1200) spada v skupino aditivov, za katere priporočljiv dnevni vnos ni bil določen (3). To pomeni, da polidekstroza v količinah, ki so potrebne za dosego želenega tehnološkega učinka, ne ogroža zdravja. Zato je primerno dovoliti uporabo polidekstroze (E 1200) v pivu z zmanjšano energijsko vrednostjo in pivu z nizko vsebnostjo alkohola.
            
         
               (7)
            
            
               Komisija v skladu s členom 3(2) Uredbe (ES) št. 1331/2008 za posodobitev seznama Unije aditivov za živila iz Priloge II k Uredbi (ES) št. 1333/2008 zaprosi Evropsko agencijo za varnost hrane za mnenje, razen kadar zadevna posodobitev ne bo imela učinka na zdravje ljudi. Odobritev uporabe polidekstroze (E 1200) v pivu z zmanjšano energijsko vrednostjo in pivu z nizko vsebnostjo alkohola pomeni posodobitev navedenega seznama, ki ne bo imela učinka na zdravje ljudi, zato Evropske agencije za varnost hrane ni treba zaprositi za mnenje.
            
         
               (8)
            
            
               V skladu s prehodnimi določbami Uredbe Komisije (EU) št. 1129/2011 z dne 11. novembra 2011 o spremembi Priloge II k Uredbi (ES) št. 1333/2008 Evropskega parlamenta in Sveta z vzpostavitvijo seznama Unije aditivov za živila (4) se Priloga II s seznamom Unije aditivov za živila, odobrenih za uporabo v živilih, in pogoji uporabe uporablja od 1. junija 2013. Da se dovoli uporaba polidekstroze (E 1200) v pivu pred navedenim datumom, je treba določiti zgodnejši datum uporabe navedenega aditiva za živila.
            
         
               (9)
            
            
               Prilogo II k Uredbi (ES) št. 1333/2008 je zato treba ustrezno spremeniti.
            
         
               (10)
            
            
               Ukrepi, predvideni s to uredbo, so v skladu z mnenjem Stalnega odbora za prehranjevalno verigo in zdravje živali, Evropski parlament in Svet pa jim nista nasprotovala –
            
         SPREJELA NASLEDNJO UREDBO:
   Člen 1
   Priloga II k Uredbi (ES) št. 1333/2008 se spremeni v skladu s Prilogo k tej uredbi.
   Člen 2
   Ta uredba začne veljati dvajseti dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 4. junija 2012
      
         
            Za Komisijo
         
         
            Predsednik
         
         José Manuel BARROSO
      
   
   
      (1)  UL L 354, 31.12.2008, str. 16.
   
      (2)  UL L 354, 31.12.2008, str. 1.
   
      (3)  Poročilo Komisije o vnosu aditivov za živila s hrano v Evropski uniji, COM(2001) 542 konč.
   
      (4)  UL L 295, 12.11.2011, str. 1.
   
      PRILOGA
      V delu E Priloge II k Uredbi (ES) št. 1333/2008 se v kategorijo živil 14.2.1 „pivo in pijače iz zgoščenega sladu“ za vnosom E 1105 vstavi naslednji vnos:
      
         
                      
                  
                  
                     „E 1200
                  
                  
                     polidekstroza
                  
                  
                     
                        quantum satis
                     
                  
                  
                      
                  
                  
                     samo pivo z zmanjšano energijsko vrednostjo in pivo z nizko vsebnostjo alkohola
                  
                  
                     obdobje uporabe:
                     od 25. junija 2012“